Na temelju članka 16. stavka 1. Zakona o komunalnom gospodarstvu („Narodne novine“, 36/95, 109/95, 21/96, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 56/13, 94/13, 153/13, 147/14 i 36/15) i članka 31. Statuta Općine Vidovec (“Službeni vjesnik Varaždinske županije” broj 04/18), Općinsko vijeće Općine Vidovec na 8. sjednici održanoj dana 18. lipnja 2018. godine, donosi

**O D L U K U**

**o komunalnom redu na području Općine Vidovec**

**I. OPĆE ODREDBE**

**Članak 1.**

Ovom Odlukom propisuje se komunalni red na području Općine Vidovec (u nastavku teksta: Općina) i mjere za njegovo provođenje, a sadrži odredbe kojima se uređuju odnosi vezano za:

- uređenje naselja,

- održavanje čistoće i čuvanje javnih površina,

- skupljanje, odvoz i postupanje sa skupljenim komunalnim otpadom,

- uklanjanje snijega i leda,

- sanitarno- komunalne odredbe,

- uklanjanje protupravno postavljenih predmeta,

- mjere za provedbu komunalnog reda,

- kaznene odredbe.

**Članak 2.**

 Odredbi ove Odluke dužne su se pridržavati sve osobe s prebivalištem ili boravištem na području Općine, svi vlasnici, posjednici ili ovlaštenici prava korištenja zemljišta na području Općine, ustanove, trgovačka društva te druge pravne osobe sa sjedištem na području Općine, kao i fizičke i pravne osobe koje se privremeno nalaze na području Općine te osobe u tranzitu.

**Članak 3.**

Javne površine su površine u općoj uporabi koje se nesmetano koriste ili su namijenjene nesmetanom korištenju neodređenog broja osoba.

Javnim površinama u smislu ove Odluke smatraju se:

1. javne prometne površine: nerazvrstane ceste, javni putovi, nogostupi i biciklističke staze, ulice, odvojci, trgovi, poljski i šumski putovi, putovi na nasipima, mostovi, nadvožnjaci, parkirališta, pješačke i druge staze na zelenim površinama, stajališta vozila javnog prometa, prolazi, prilazi, cestovni jarci i slične površine;

2. javne zelene površine: parkovi, park-šuma, drvoredi, živice, cvjetnjaci, travnjaci, skupine ili pojedinačna stabla, sportska i dječja igrališta, prostori spomenika kulture i oko njega, zelene površine uz ceste u naselju (uz stambene objekte i uz javne objekte) te obale rijeke, potoka te sve prirodne zelene površine koje se kao takve uređuju i održavaju;

3. površine i objekti namijenjeni za javne priredbe, otvorene tržnice i slični prostori i površine s javnim karakterom.

**Članak 4.**

Komunalnim redom u smislu ove Odluke smatra se uređenje naselja, pravilno korištenje, zaštita, održavanje čistoće, estetskog izgleda i namjene javnih površina, komunalnih objekata i uređaja i drugih objekata na području Općine.

Pod komunalnim redom u smislu ove Odluke također se podrazumijeva uređenje, korištenje i održavanje vanjskih dijelova građevina (pročelja, balkona, terasa, ulaznih vrata, prozora, izloga, uličnih ograda), njihovog estetskog izgleda i korištenja izgrađenog građevinskog zemljišta (dvorišta uz javne površine).

Mjerama za provođenje komunalnog reda smatraju se mjere propisane zakonom, ovom Odlukom i drugim propisima kojima je cilj uspostavljanje što cjelovitijeg komunalnog reda.

Komunalni red provodi, odnosno nadzire provođenje, komunalni redar Općine.

**Članak 5.**

Javne površine, komunalni objekti i uređaji posredno ili neposredno u upotrebi su pravnih osoba i mještana Općine, a služe njihovom boljem djelovanju i životu.

**Članak 6.**

Komunalni objekti i uređaji te obavljanje pojedinih djelatnosti povjeravaju se pravnim i fizičkim osobama na jedan od načina propisanih Zakonom o komunalnom gospodarstvu i Odlukom o načinu obavljanja komunalnih djelatnosti na području Općine Vidovec.

**II. UREĐENJE NASELJA**

**Članak 7.**

Naselja na području Općine moraju biti uređena.

Pod uređivanjem naselja smatra se:

- uređivanje vanjskih dijelova stambenih, poslovnih i drugih zgrada i objekata,

- uređivanje uličnih ograda, vrtova, dvorišta i sličnih površina,

- uređivanje i održavanje komunalnih objekata i uređaja,

- postavljanje ploče s imenom naselja, ulica, trga i pločice sa brojem zgrade,

- uređivanje autobusnih stajališta i parkirališta,

- uređivanje izloga, naziva, reklamnih panoa, zaštitnih naprava i plakata,

- održavanje spomenika, spomen ploča, skulptura i sličnih predmeta, te

- postavljanje pokretnih naprava, kioska, montažnih objekata i slično.

**Uređivanje vanjskih dijelova stambenih, poslovnih i drugih zgrada i objekata**

**Članak 8.**

Vlasnici ili korisnici stambenih, poslovnih ili drugih zgrada i objekata su dužni iste koristiti sukladno njihovoj namjeni odnosno tako da ne narušavaju estetski izgled građevine i naselja.

Vanjski dijelovi građevina (pročelja, balkoni, terase, ulazna vrata, prozori, žljebovi i drugo) moraju biti uredni i čisti, a oštećenja se moraju popraviti.

Građevine koje svojim izgledom (zbog oštećenja ili dotrajalosti vanjskih dijelova) nagrđuju opći izgled ulice i naselja moraju se urediti.

Zabranjeno je mehanički uništavati pročelja građevina ili po njima ispisivati razne vrste poruka i obavijesti, crtati, šarati i na drugi ih način prljati ili nagrđivati.

Korištenjem građevina ne smije se onemogućiti ili otežati korištenje javnih površina, komunalnih objekata i uređaja.

**Članak 9.**

Na prozorima, balkonima, ogradama, pročeljima i drugim dijelovima zgrade, koji su neposredno vidljivi sa javne površine zabranjeno je lijepiti ili postavljati reklame bez odobrenja Jedinstvenog upravnog odjela Općine.

Vlasnik odnosno korisnik zgrade koja je napuštena, oštećena i dotrajala tako da predstavljaju opasnost za korisnike javne površine i njihovu imovinu, odnosno opasnost za opremu javne površine, po nalogu komunalnog redara, mora istu odmah sanirati na način da se spriječi odnosno otkloni daljnja opasnost za prolaznike, njihovu imovinu i opremu javne površine.

Ukoliko se utvrdi da zgrada zbog urušavanja njezinih pojedinih dijelova predstavlja znatnu javnu opasnost, a vlasnik ili korisnik zgrade nije odmah pristupio sanaciji u smislu prethodnog stavka ovog članka, komunalni redar dužan je, uz ostale radnje, o tome odmah izvijestiti i nadležnu građevinsku inspekciju.

**Uređivanje uličnih ograda, vrtova, dvorišta i sličnih površina**

**Članak 10.**

Ograde uz javne površine moraju biti izrađene u skladu s dokumentacijom prostornog uređenja Općine, rješenjem o uvjetima građenja ili lokacijskom dozvolom i tako da se uklapaju u okoliš te ne smiju biti izvedene od bodljikave žice, šiljaka i slično.

Vlasnici odnosno korisnici nekretnina dužni su ogradu uz javne površine držati urednima.

Ograde uz javnu površinu moraju se održavati tako da ne predstavljaju opasnost za prolaznike te su ih vlasnici dužni redovito održavati (mijenjati i popravljati oštećene ili dotrajale dijelove, bojati, ličiti i slično).

Ograde od ukrasne živice uz javne prometne površine moraju se redovno održavati i estetski oblikovati tako da ne sežu preko regulacijske linije na javnu površinu i da ne smetaju odvijanju prometa.

Vlasnici ograda od ukrasne živice dužni su nakon radova na održavanju ograde očistiti javnu površinu.

Ograde ni jednim svojim dijelom ne smiju prelaziti na javnu površinu (nogostup, biciklističku stazu, cestu i slično).

**Članak 11.**

Dvorišta, vrtove, voćnjake, vinograde, livade, neizgrađena građevinska zemljišta i druge slične površine koje su vidljive s javne površine vlasnici, odnosno korisnici moraju održavati i obrađivati sukladno njihovoj namjeni i na taj način doprinositi uređenju naselja.

Dvorišta, vrtovi i voćnjaci moraju se održavati i obrađivati sukladno njihovoj namjeni, osiguravajući urednost i primjeren izgled i bez smještaja neprimjerenih stvari koje narušavaju urednost prostora vidljivog s javne površine, kao i nepropisno odlaganje otpada te koristiti na način da s njih ne dolaze nikakvi štetni utjecaji na javne površine, susjedne građevine, komunalne objekte i uređaje i druge površine.

Vlasnici, odnosno korisnici zelenih površina uz poslovne i stambene objekte te uz poljoprivredno zemljište, kao i vlasnici odnosno korisnici livada, neizgrađenog građevinskog zemljišta kao i drugih sličnih površina uz javne površine, dužni su ih održavati, redovito kositi travu, rezati živicu, uklanjati šikaru, smeće, građevinski otpad, rezati suhe grane drveća te uklanjati stabla i granje drveća koja ugrožavaju sigurnost ljudi i imovine na javnim površinama te sprječavaju preglednost prometne signalizacije i javne rasvjete.

Ako se zelena površina uredno ne održava komunalni redar narediti će njihovom vlasniku, odnosno korisniku da se uklone uočeni nedostaci u roku od 15 dana od izrečene pismene opomene.

Ukoliko vlasnici, odnosno korisnici zelenih površina u ostavljenom roku ne postupe sukladno nalogu komunalnog redara ti će se nedostaci ukloniti preko treće osobe na trošak vlasnika odnosno korisnika.

Zabranjeno je spaljivanje svih otpadnih tvari na dvorištima i vrtovima, neizgrađenom građevinskom zemljištu unutar naseljenog mjesta i javnim površinama.

**Članak 12.**

Rekreacijske javne površine, športska i dječja igrališta i drugi javni športski objekti i uređaji moraju se održavati urednima i ispravnima i koristiti u skladu s namjenom.

Na površinama i objektima iz stavka 1. ovoga članka moraju biti, na vidnome mjestu, istaknute odredbe o održavanju reda, čistoće, zaštite zelenila i slično.

Za uređivanje navedenih površina odgovorni su korisnici, sportske ili druge udruge.

**Uređivanje i održavanje komunalnih objekata i uređaja**

**Članak 13.**

Pod komunalnim objektima i uređajima u smislu ove Odluke smatra se sva pokretna i nepokretna oprema i uređaji koja služe svim mještanima odnosno boljem fukcioniranju Općine i svih naselja na području Općine.

Pod komunalnim objektima i uređajima smatraju se oglasne ploče i konstrukcije, znakovi obavijesti i zabrane, javna rasvjeta, vodoskok, fontana, klupe, igrala za djecu, posude za cvijeće i zelenilo, jarboli i držači zastava, košarice za otpad, prometne zapreke, poštanski sandučići, javni satovi i druga oprema u vlasništvu Općine ili pravnih ili fizičkih osoba.

Pod komunalnim objektima u općoj uporabi podrazumijevaju se javni zahodi.

Na području Općine mogu se postaviti vodoskoci, fontane i drugi slični ukrasni objekti na mjestima na kojima svojim izgledom uljepšavaju okolicu.

Komunalni objekti i uređaji moraju biti ispravni, uredni i redovito se održavati, a postavljeni na način da ne ugrožavaju sigurnost ljudi i imovine.

Komunalne uređaje i objekte u vlasništvu Općine održava pravna ili fizička osoba kojoj je povjereno obavljanje tih poslova, a komunalne objekte i uređaje u vlasništvu pravnih ili fizičkih osoba dužne su održavati te pravne ili fizičke osobe.

Postavljanje komunalnih objekata i uređaja na javnim površinama odobrava Jedinstveni upravni odjel Općine, povodom zahtjeva podnositelja.

Zahtjevu za izdavanje odobrenja za postavljanje komunalnog objekta prilaže se izvadak iz katastarskog plana, opis i idejno rješenje namjeravanog zahvata u prostoru.

U postupku rješavanja zahtjeva za postavljanje komunalnih objekata na području koje je određeno kao spomenik kulture odnosno na spomeniku kulture, Jedinstveni upravni odjel Općine dužan je pribaviti prethodno mišljenje Državne uprave za zaštitu kulturne i prirodne baštine, Konzervatorskog odjela.

**Članak 14.**

Javno prometne površine, pješačke i druge staze na javno zelenim površinama moraju imati javnu rasvjetu.

Fizička ili pravna osoba kojoj je Općina povjerila održavanje javne rasvjete mora istu redovito održavati u stanju funkcionalne sposobnosti (prati, ličiti, mijenjati dotrajale žarulje i slično).

Rasvjetna tijela moraju biti funkcionalna i estetski oblikovana.

Zabranjeno je oštećivanje i uništavanje rasvjetnih stupova, rasvjetnih tijela i vanjskih ormarića javne rasvjete.

Na rasvjetne stupove nije dopušteno postavljanje oglasa, obavijesti, reklama i slično osim iznimno po odobrenju Jedinstvenog upravnog odjela Općine.

Na rasvjetne stupove mogu se postavljati nosači zastava, zastavice i drugi ukrasi, ali na način da se time ne ometa odvijanje prometa.

Za postavljanje zastavica i slično koje ne postavlja Općina potrebno je odobrenje Jedinstvenog upravnog odjela Općine.

**Članak 15.**

Javne telefonske govornice i poštanski sandučići postavljaju se na mjestima na kojima se mještani okupljaju i zadržavaju, kao što je trg, objekti javne namjene i slični prostori.

**Članak 16.**

Javne telefonske govornice i poštanske sandučiće postavlja i održava pravna osoba koja obavlja djelatnost poštanskih usluga i telekomunikacija.

Pravna osoba koja obavlja djelatnost poštanskih usluga i telekomunikacija dužna je telefonske govornice i poštanske sandučiće održavati urednima i ispravnima te kvarove uklanjati u najkraćem mogućem roku, a najkasnije u roku od 3 dana od nastanka kvara.

**Članak 17**.

Komunalne objekte i uređaje zabranjeno je uništavati, po njima šarati, crtati ili ih na drugi način prljati i nagrđivati te koristiti suprotno njihovoj namjeni kao i na istima postavljati oglase, reklame i slično.

 **Postavljanje ploče s imenom naselja, ulice, trga i pločice s brojem zgrade**

**Članak 18.**

Na području Općine Vidovec moraju biti označena imena naselja, ulica, trgova, a zgrade moraju biti obilježene brojevima.

Označavanje imena ulica, trgova i obilježavanje zgrada brojevima potrebno je izvršiti u skladu sa Pravilnikom o načinu označavanja imena naselja, ulica i trgova te o obilježavanju zgrada brojevima.

Za označavanje naselja, ulica i trgova postavljaju se ploče, a na zgrade se postavljaju pločice s brojem zgrade ili stambenog objekta.

Vlasnik zgrade dužan je postaviti na zgradu broj zgrade najkasnije do početka korištenja zgrade.

Pločica s brojem mora se postaviti tako da je vidljiva s ulice, odnosno javne površine sa koje se pristupa građevini.

Vlasnik odnosno korisnik zgrade dužan je voditi brigu o tome da zgrada bude stalno obilježena brojem.

Zabranjeno je oštećivati i uništavati te neovlašteno skidati i mijenjati ploče iz stavka 3. ovog članka.

**Uređivanje autobusnih stajališta i parkirališta**

**Članak 19.**

Stajališta autobusnog prometa na području svih naselja Općine moraju biti u pravilu natkrivena i opremljena klupama te održavana u urednom i ispravnom stanju, a oštećenja tih prostora moraju se u što kraćem roku otkloniti.

**Članak 20.**

Javna parkirališta moraju se održavati čistima i urednima.

Na javnim parkiralištima mora se održavati red, a vozila se moraju parkirati unutar označenog parkirnog mjesta.

Na javnim parkiralištima zabranjeno je ostavljati teretna i priključna vozila, autobuse, radne i poljoprivredne strojeve.

Na javnim parkiralištima zabranjeno je trgovanje, pretovar robe i slično bez odobrenja Jedinstvenog upravnog odjela Općine.

**Uređivanje izloga, naziva, reklamnih panoa, zaštitnih naprava i plakata**

 **Članak 21.**

Pravne i fizičke osobe, koje su to dužne na osnovi posebnih propisa, ističu na pročelju zgrade u kojoj koriste poslovni prostor, odnosno u kojoj im je sjedište, odgovarajuću natpisnu ploču, odnosno tvrtku (u nastavku teksta: naziv).

Naziv mora biti čitljiv, tehnički i estetski oblikovan, jezično ispravan, uredan i u skladu s posebnim propisima.

Pravne i fizičke osobe dužne su ukloniti naziv u roku od 8 dana od prestanka obavljanja djelatnosti, odnosno iseljenja iz zgrade.

**Članak 22.**

Izlozi, izložbeni ormarići i drugi slični objekti koji služe izlaganju robe s pogledom na javnu površinu, moraju biti tehnički i estetski oblikovani, odgovarajuće osvijetljeni i u skladu s izgledom zgrade čiji su sastavni dio i okoliša te se moraju postavljati tako da ne onemogućavaju ili otežavaju korištenje javnih površina.

Izlozi se moraju redovito uređivati, čistiti i održavati.

U izlozima se ne smije držati ambalaža ili skladištiti roba.

**Članak 23.**

Stvari, cijene, cjenici, ukrasi i slično u izlozima moraju biti izloženi estetski i stručno, na način koji jasno iskazuje djelatnost korisnika izloga.

Na dane državnih praznika i blagdana te povodom značajnih gospodarskih, kulturnih i sportskih manifestacija, korisnici izloga dužni su ih prigodno urediti.

**Članak 24.**

Na javne površine na području Općine mogu se uz odobrenje Jedinstvenog upravnog odjela Općine i na način naveden u odobrenju postavljati reklamne konstrukcije, reklamne ploče, reklamni panoi, reklamne zastave, transparenti i drugi prigodni natpisi, reklamni ormarići, oglasni panoi, oglasne ploče, oglasni stupovi, plakati, putokazi koji se ne smatraju prometnim znakovi, prigodni natpisi i drugi objekti koji služe reklamiranju i informiranju (u nastavku teksta: reklame), te jarboli za zastave, zaštitne naprave na izlozima (tende, stakla, prozori, roloi, platna) i slično.

Odredbe iz stavka 1. ovog članka ne odnose se na postavljanje uobičajenih prigodnih blagdanskih, svadbenih ili sličnih ukrasa i natpisa.

Reklame i predmeti iz stavka 1. i 2. ovog članka postavljeni na javnim površinama na području Općine svojim oblikom i položajem ne smiju zatvarati vidik, sprječavati redovan promet, ugrožavati sigurnost prolaznika i vozača te umanjivati vidljivost prometnih znakova.

 **Članak 25.**

Zahtjev za postavljanje reklama i predmeta iz članka 24. stavka 1. ove Odluke podnosi se Jedinstvenom upravnom odjelu Općine.

Zahtjevu za izdavanje odobrenja za postavljanje reklama i predmeta podnositelj je dužan priložiti tehnički opis, skicu ili fotomontažu mjesta na kojem se reklama ili predmet postavlja, a za svjetleće reklame i dokaz o vlasništvu, odnosno korištenju zemljišta, zgrade odnosno drugog objekta (izvadak iz zemljišne knjige, ugovor na temelju kojeg je podnositelj stekao pravo vlasništva na zemljištu, ugovor o zakupu, pisana suglasnost vlasnika).

**Članak 26**.

O zahtjevu za postavljanje reklama i predmeta odlučuje rješenjem Jedinstveni upravni odjel Općine.

 Rješenjem iz prethodnog stavka određuje se osobito mjesto i način postavljanja, izgled reklame odnosno predmeta, vrijeme na koje se reklama ili predmet postavlja, visinu i način plaćanja poreza za korištenje javne površine u skladu s posebnom odlukom, način i rok sanacije javne površine nakon prestanka korištenja te drugi uvjeti.

 Istekom roka na koji je dozvoljeno postavljanje reklame ili predmeta, isti se moraju bez odgode ukloniti.

 **Članak 27.**

Plakati, oglasi i druge objave reklamno-promidžbenog ili informativnog obilježja, koji su u pravilu privremenog karaktera, mogu se postavljati bez odobrenja Jedinstvenog upravnog odjela Općine samo na oglasnim stupovima, oglasnim pločama, konstrukcijama i oglasnim ormarićima koji su predviđeni za tu svrhu.

Iznimno, Jedinstveni upravni odjel Općine može povodom zahtjeva podnositelja odobriti postavljanje predmeta iz prethodnog stavka i na drugim mjestima.

Plakati, oglasi i slične objave moraju biti estetski oblikovani, čitki i pravopisno ispravni.

Postavljanje plakata, oglasa i sličnih objava nije dozvoljeno na pročeljima građevina, ogradama, stupovima javne rasvjete, telefonskim govornicama i slično.

Nije dozvoljeno oštećivanje oglasnih stupova, ploča, oglasnih ormarića, postavljenih plakata, oglasa i sličnih objava.

Nakon prestanka svrhe objave plakate, oglase i slične objave, uklanja pravna ili fizička osoba koja ih je postavila, odnosno čija se priredba, proizvod ili promidžba oglašavala, najkasnije u roku od 3 dana na vlastiti trošak.

Troškove uklanjanja plakata, oglasa i čišćenje površina na kojima isti nisu smjeli biti postavljeni, snosi fizička ili pravna osoba koja ih je postavila ili osoba koja se iz sadržaja plakata, oglasa ili objave može utvrditi kao vlasnik.

**Članak 28*.***

Zabranjuje se postavljanje plakata vezanih uz izbornu promidžbu bez odobrenja Jedinstvenog upravnog odjela Općine, osim na mjestima iz članka 27. stavka 1. ove Odluke.

Prestankom izborne promidžbe političke stranke i pojedinci dužni su svoje plakate ukloniti u roku od 3 dana. U protivnom, plakate će ukloniti Općina putem treće osobe, a na trošak političke stranke koja ih je postavila.

**Članak 29.**

Nazivi, reklamni panoi, jarboli za zastave, zaštitne naprave na izlozima i plakati moraju se održavati čistima, urednima i ispravnima, a dotrajali se moraju obnoviti, odnosno zamijeniti.

Predmete iz stavka 1. ovoga članka ne smije se prljati, oštećivati ili uništavati.

**Održavanje spomenika, spomen – ploča, skulptura i sličnih predmeta**

**Članak 30.**

Na području Općine na objekte, zemljište i druge prostore uz i na javne površine mogu se postavljati spomenici, spomen ploče, skulpture i slični predmeti (u nastavku teksta: spomenici), u skladu s izvršnim rješenjem o uvjetima građenja i tako da se uklapaju u okoliš.

**Članak 31.**

Ukoliko prema propisima o gradnji za postavljanje spomenika nije potrebno ishoditi rješenje o uvjetima građenja, za postavljanje spomenika potrebno je odobrenje Jedinstvenog upravnog odjela Općine. U postupku izdavanja odobrenja za postavljanje spomenika, Jedinstveni upravni odjel Općine dužan je pribaviti suglasnost općinskog načelnika Općine.

Za postavljanje spomenika podnositelj zahtjeva dužan je priložiti skicu, tehnički opis, oznaku lokacije i obrazloženje o potrebi postave spomenika.

Jedinstveni upravni odjel Općine u postupku izdavanja odobrenja za postavljanje ili uklanjanje spomenika dužan je pribaviti suglasnost Konzervatorskog odjela ako se postavlja ili uklanja spomenik za koji se utvrdi da ima obilježja spomenika kulture te ako se radi o postavljanju spomenika na područje ili na objekt koji je spomenik kulture ili prirode.

Kada se spomenik postavlja na objekt ili zemljište koji su vlasništvo druge fizičke ili pravne osobe, podnositelj zahtjeva dužan je pribaviti i suglasnost vlasnika, sukladno propisima o vlasništvu.

**Članak 32.**

Spomenici se moraju održavati urednima i zaštititi od uništavanja.

Spomenike se ne smije prljati, oštećivati, uništavati, ne smije se pisati ili crtati po njima, niti na drugi način nagrđivati njihov izgled.

**Postavljanje pokretnih naprava, kioska, montažnih objekata i slično**

**Članak 33.**

Na području Općine mogu se postavljati pokretne naprave, kiosci, montažni objekti i slične naprave.

Pokretnim napravama u smislu ove Odluke smatraju se štandovi ili klupe, kolica za prodaju raznih artikala, ledenice za sladoled u originalnom pakiranju, ambulantne, ugostiteljske i druge prikolice, peći i naprave za pečenje plodina, spremišta za priručni alat i materijal, naprave za čišćenje obuće, vage za vaganje ljudi, pozornice i slične naprave.

Pokretnim napravama u smislu ove Odluke smatraju se i stolovi, stolice, suncobrani i sjenila, pokretne ograde i druge naprave koje se postavljaju kao otvorene terase ispred ugostiteljskih, zanatskih i drugih radnji, odnosno u njihovoj neposrednoj blizini te šatori u kojima se obavlja ugostiteljska djelatnost, djelatnost cirkusa, luna-parka, zabavne radnje, automobili kao izložbeni primjerci ili lutrijski zgodici i slično.

 Kiosk je tipski objekt lagane konstrukcije koji se može u cijelosti ili dijelovima prenositi i postavljati pojedinačno ili u grupi, a služi za obavljanje gospodarske djelatnosti.

**Članak 34.**

Pokretnim napravama ne smatraju se privremeno postavljeni objekti pravnih ili fizičkih osoba koje obavljaju komunalne djelatnosti i naprave koje te osobe koriste pri obavljanju radova iz svog djelokruga.

**Članak 35.**

Postavljanjem objekata iz članka 33. ove Odluke ne smije se sprječavati ili otežavati korištenje zgrada ili drugih objekata i ugrožavati sigurnost prometa te uništavati javne zelene površine.

Smještaj pokretnih naprava u blizini križanja mora odgovarati uvjetima o sigurnosti prometa i svojim položajem ne smije smanjivati preglednost i odvijanje prometa, o čemu je potrebno uz zahtjev priložiti suglasnost Policijske uprave Varaždinske.

**Članak 36.**

Pokretne naprave iz članka 33. ove Odluke postavljaju se tako da svojim položajem i smještajem što bolje udovolje svrsi i namjeni za koju se postavljaju.

Pokretne naprave mogu se prema svojoj namjeni postavljati samo na onim mjestima na kojima se zbog toga neće stvarati suvišna buka, nečistoće ili ometati promet te na onim mjestima na kojima se neće umanjiti estetski i opći izgled toga mjesta.

Pojedina mjesta na javnim površinama i drugim površinama uz javne površine na kojima je odobreno privremeno postavljanje stolova, stolica, suncobrana i slično radi organiziranja otvorenih terasa, moraju biti ograđena pokretnim ogradama i ukrašena zelenilom.

Pokretne naprave i njihov okoliš moraju se držati urednima i čistima.

**Članak 37.**

Za postavljanje pokretnih naprava, kioska, montažnih objekata i sličnih naprava potrebno je odobrenje Jedinstvenog upravnog odjela Općine.

Uz zahtjev za postavljanje pokretnih naprava potrebno je priložiti izvod iz registra djelatnosti podnositelja zahtjeva, skicu pokretne naprave i tehnički opis.

Odobrenjem iz stavka 1. ovoga članka određuje se lokacija za postavljanje, veličina i izgled naprave ili kioska, način uređivanja zauzete površine i vrijeme na koje se postavljaju.

Nakon isteka vremena na koje se pokretna naprava, odnosno kiosk postavlja, korisnici su dužni iste ukloniti bez odgode i posebnog upozorenja.

Ako se pokretna naprava, odnosno kiosk postavlja na javnu površinu iz članka 3. stavka 2. točke 1. i 2. ove Odluke ili na neizgrađeno građevinsko zemljište koje je u vlasništvu Općine, u odobrenju će se odrediti i visina te način plaćanja poreza na korištenje javne površine u skladu s posebnom odlukom.

Općinski načelnik može donijeti zaključak da se za postavljanje pokretnih naprava u određenim slučajevima (humanitarne priredbe i slično) ne plaća porez na korištenje javne površine.

**III. ODRŽAVANJE ČISTOĆE I ČUVANJE JAVNIH POVRŠINA**

**Javne površine**

**Članak 38**.

Javne površine moraju se koristiti samo u skladu s njihovom namjenom.

Javne površine treba održavati urednim i čistima te da služe svrsi za koju su namijenjene.

Ne smiju se uništavati, oštećivati niti onečišćavati javne površine, objekti i uređaji koji su na njima ili su njihov sastavni dio.

Održavanje i čuvanje nerazvrstanih cesta te drugi odnosi s tim u vezi uređuju se posebnom odlukom.

**Članak 39.**

Fizičke ili pravne osobe koje obavljaju djelatnost zbog koje dolazi do prekomjernog onečišćavanja javnih površina, dužne su ih redovno čistiti, odnosno osigurati njihovo čišćenje.

Vlasnik ili korisnik športskih ili rekreacijskih objekata, zabavnih parkova ili igrališta, organizator javnih skupova, javnih priredaba i zakupac javnih površina koji ih povremeno koristi, obavezni su osigurati čišćenje javnih površina koje služe kao pristup tim objektima ili za postavljanje objekata, tako da budu očišćene u roku od 24 sata nakon završetka priredbe odnosno vremena korištenja objekta.

Ukoliko fizička ili pravna osoba odmah nakon uporabe javne površine ne izvrši njezino čišćenje (skupljanje i odlaganje otpada), ono će se izvršiti putem treće osobe, a o trošku te fizičke ili pravne osobe.

**Članak 40.**

Fizička ili pravna osoba kojoj je Općina povjerila obavljanje komunalne djelatnosti čišćenja i održavanja javnih i zelenih površina, dužna je te površine održavati čistima i urednima.

Izvanredno čišćenje javnoprometnih površina određuje Jedinstveni upravni odjel Općine.

Izvanredno čišćenje javnoprometnih površina odrediti će se kada zbog vremenskih nepogoda ili sličnih događaja javnoprometne površine budu prekomjerno onečišćene te kada ih je iz drugih razloga potrebno izvanredno čistiti.

**Članak 41.**

Na javne površine postavljaju se košare za otpad.

Košare za otpad postavlja i održava fizička ili pravna osoba koja obavlja komunalnu djelatnost održavanja čistoće, ako ovom Odlukom nije drugačije određeno.

**Članak 42.**

Košare za otpad moraju biti izrađene od prikladnog materijala i estetski oblikovane.

Za postavljanje košara za odlaganje otpada mogu se upotrijebiti stupovi, zidovi kuća, ograde uz nogostupe, slobodno stojeća postolja i javne zelene površine.

Zabranjeno je postavljanje košara za otpad na stupove na kojima se nalaze prometni znakovi, na drveće i jarbole za isticanje zastava te na drugim mjestima na kojima bi nagrđivali izgled naselja, objekata ili bi ometale promet.

**Članak 43.**

Na javnim se površinama ne smije ostavljati ili na njih bacati bilo kakav otpad ili ih se na drugi način onečišćivati, a osobito se zabranjuje:

1. bacati ili ostavljati izvan košara i drugih posuda za otpad različit otpad kojim se onečišćuje javna površina;

2. bacati goruće predmete u košare ili druge posude za otpad;

3. oštećivati košare i posude za otpad;

4. izvođenje bilo kakvih radova (odlaganje građevnog i raznog otpadnog materijala, postavljanje predmeta, naprava i strojeva, prekopavanje javne površine prilikom izvođenja građevinskih radova) bez odobrenja ili protivno odobrenju Jedinstvenog upravnog odjela Općine;

5. popravljati, servisirati i prati vozila na javnim površinama;

6. ispuštati otpadne vode i gnojnice na javne površine ili obavljati druge radnje koje dovode do onečišćivanja, zagađivanja ili onemogućavanja sigurnog i neometanog korištenja javnih površina;

7. bacati ili odlagati kućni, glomazni i drugi otpad i otpadne tvari uz i u šume, potoke, rijeku, uz i na ceste i ostalo poljoprivredno zemljište,

8. paljenje otpada i loženje vatre na javnim površinama i uz njih,

9. ostavljati vozila bez registarskih tablica, odnosno neregistrirana vozila, lake teretne prikolice i druga priključna vozila, vozila oštećena u sudaru i olupine vozila na javnim površinama, na parkiralištima, kolnim ulazima i svim drugim mjestima za koje je zabrana propisana odredbama Zakona o o sigurnosti prometa na cestama;

10. ostavljati i parkirati registrirana vozila u voznom stanju na javnim površinama koja nisu za to predviđena;

11. bacanje i odlaganje otpada u slivnike kanalizacije, cestovne jarke i slično,

12. puštati životinje na javne površine;

13. ispaša, uništavanje i onečišćavanje javnih površina od strane domaćih životinja;

14. obavljati bilo kakve radnje koje dovode do onečišćavanja i devastiranja javnih površina, oštećivanje klupa, ograda, stupova, stupića, uređaja za rekreaciju, opreme javne rasvjete, košara za otpatke i svih drugih objekata, uređaja i opreme koja je postavljena na javnim površinama ili čini sastavni dio javne površine.

**Članak 44.**

Zabranjeno je na javnoprometnim površinama obavljati bilo kakve radove, osim redovnog održavanja tih površina, bez odobrenja ili suprotno odobrenju Jedinstvenog upravnog odjela Općine.

Zabranjeno je crtanje i pisanje raznih poruka i tekstova po javno prometnim površinama, bez odobrenja Jedinstvenog upravnog odjela Općine, osim prometne signalizacije sukladno posebnim propisima.

**Članak 45.**

Vozila koja sudjeluju u prometu ne smiju onečišćavati javne površine ispuštanjem ulja, benzina, rasipanjem tereta, nanošenjem blata i slično.

Vozila koja prevoze tekući ili sipki materijal moraju imati sanduke i karoserije iz kojih se materijal ne može prosipati niti curiti.

Vozila koja prevoze papir, sijeno, slamu, piljevinu, lišće i drugi rasuti teret moraju se prekriti ceradom, gustom mrežom ili se na drugi način mora osigurati da se materijal ne prosipa po javnoj površini.

Vozač koji onečisti javnu površinu dužan je poduzeti radnje radi otklanjanja onečišćenja odmah nakon što je do njega došlo, a ukoliko to ne učini, Jedinstveni upravni odjel Općine će otkloniti onečišćenje o njegovom trošku.

**Članak 46.**

Za istovar, smještaj i ukrcaj građevnog materijala, podizanje skela te popravke vanjskih dijelova zgrada i slične građevinske radove može se, u skladu s propisima o sigurnosti prometa, privremeno koristiti javno prometna površina ili neizgrađeno građevinsko zemljište u vlasništvu Općine.

**Članak 47.**

Odobrenje za privremeno korištenje javne površine ili neizgrađenog građevinskog zemljišta u vlasništvu Općine radi radova iz članka 46. ove Odluke, izdaje Jedinstveni upravni odjel Općine na zahtjev izvođača radova ili investitora radova.

U zahtjevu za izdavanje privremenog odobrenja za korištenje javne površine ili druge površine u vlasništvu Općine, predlagatelj je dužan navesti za koje potrebe i u kojem opsegu namjerava koristiti javnu površinu, rokove u kojima se obvezuje izvršiti predviđene radove, odnosno za koje vrijeme namjerava koristiti javnu površinu.

Uz zahtjev predlagatelj je dužan priložiti dozvole za gradnju ukoliko se radi o radovima ili zahtjevu za koje su te dozvole potrebne prema propisima o gradnji, suglasnost ili mišljenje nadležne Policijske uprave MUP-a, ukoliko je to predviđeno posebnim propisima, odnosno suglasnost javnih poduzeća u čije se instalacije, odnosno objekt ulazi u zoni namjeravanog zahvata.

**Članak 48.**

Odobrenjem za privremeno korištenje javne površine ili neizgrađenog građevinskog zemljišta radi izvođenja radova iz članka 46. ove Odluke odrediti će se uvjeti, način i vrijeme istovara odnosno smještaja i ukrcaja građevnog materijala, odnosno izvođenja radova, obveza i rok sanacije odnosno čišćenja javne i druge površine u vlasništvu Općine te iznos poreza za korištenje javne površine ili neizgrađenoga građevinskog zemljišta, osim u slučajevima kada je Općina investitor radova.

**Članak 49.**

Prilikom izvođenja radova iz članka 46. ove Odluke izvođač mora osigurati prohodnost pločnika i kolnika, a zauzeti dio javne površine mora se ograditi urednom ogradom.

Ograda se mora stalno održavati, a od sumraka do svanuća i za vrijeme magle mora se propisno označiti i osvijetliti sa više dobro učvršćenih svjetiljki narančaste boje.

Građevni materijal mora biti stalno uredno složen na način da ne sprječava otjecanje oborinske vode.

**Članak 50.**

Izvođač građevinskih radova dužan je osigurati da se zemlja ne rasipa, a drugi rastresiti materijal treba držati u sanducima i ogradama, ako radovi na istom mjestu traju duže od 24 sata.

Miješanje betona i morta dopušteno je u posudama ili na limovima.

Javna površina ispod skela može se, u pravilu, izuzeti iz prometa samo za vrijeme dok gradnja ne dosegne visinu stropa nad prizemljem.

Prolaz ispod skela mora se zaštititi od sipanja i padanja materijala zaštitnim krovom u visini od tri metra iznad nogostupa, a skelu treba izvesti tako da se ispod nje može normalno odvijati pješački promet.

Uz vodoravnu, treba osigurati i okomitu zaštitu pročelja.

Zaštitni krov prema ulici mora sezati 60 cm ispred pravca skele, a na svim otvorenim stranama mora biti ograđen punom ogradom visine od barem 60 cm.

Ako zaštitni krov seže na kolnik, ispod krova se mora ostaviti slobodni prostor u visini od najmanje 4,5 m i to tako da ne ometa odvijanje prometa.

Ako se gradnja iz bilo kojeg razloga na duže vrijeme obustavi, izvođač radova dužan je ukloniti skele i drugi materijal s javne površine.

Ako se javna površina upotrebljava za istovar i utovar rastresitog materijala, na njoj se smije složiti samo toliko materijala koliko se može odvesti u tijeku jednog dana.

**Članak 51.**

Izvođač je radova dužan, najkasnije 2 dana nakon završetka radova i uklanjanja opreme, obavijestiti komunalnog redara da mu zauzeta površina više nije potrebna.

Nakon završetka radova izvođač je dužan zauzetu površinu ostaviti u stanju u kakvom je bila prije izvođenja radova.

**Članak 52.**

Prigodom izvođenja radova iz članka 46. ove Odluke i izvođenja ostalih građevinskih radova izvođač radova dužan je poduzimati mjere sprečavanja onečišćavanja javnih površina:

1. čistiti javne površine oko gradilišta od svih vrsta građevnih i drugih materijala, blata i slično te taloženja koja su na javnim površinama posljedica izvođenja radova;

2. polijevati trošni materijal za vrijeme rušenja građevinskih objekata kako bi se spriječilo stvaranje prašine;

3. spriječiti onečišćenje sustava za oborinsku odvodnju;

4. deponirati građevni materijal u okviru gradilišta na način da se ne ometa promet i slobodno otjecanje vode te da se materijal ne raznosi po javnim površinama.

**Članak 53.**

Za istovar drva, ugljena i sličnog te za piljenje i cijepanje drva prvenstveno treba upotrebljavati dvorište, odnosno vlastito zemljište.

U slučaju potrebe neophodno se potrebni dio javne površine može privremeno upotrijebiti za istovar drva, ugljena i sličnog te za slaganje i piljenje ogrjevnog drva, ali tako da se ne ometa cestovni i pješački promet.

Drva se moraju složiti okomito na rub pločnika, tako da se spriječi kotrljanje na kolnik.

Drva, ugljen i slično moraju se ukloniti s javne površine bez odgode, a najkasnije u roku 48 sati, a upotrijebljena se površina mora odmah očistiti od piljevine i drugih otpadaka.

Cijepanje drva i razbijanje ugljena i drugih predmeta na javnim površinama nije dopušteno.

**Članak 54.**

Utovar i istovar robe i materijala mora se obavljati prvenstveno izvan javnih površina.

U opravdanim slučajevima, kao npr. radi nedostatka prostora ili kolnog ulaza i slično, istovar i utovar mogu se privremeno obaviti na javnim površinama, osim na mjestima na kojima je to zabranjeno.

Ako se iznimno roba mora istovarivati na javnu površinu, tada se mora složiti tako da ne smeta prometu i mora se ukloniti odmah ili najkasnije u roku od 4 sata nakon izvršenog istovara.

**Članak 55.**

Na javne površine ispred radnji, prodavaonica i skladišta ne smije se odlagati ambalaža i slično.

Ispred zgrade i ograde ili na zgradu i ogradu, ne smiju se odlagati uređaji ili predmeti koji mogu ozlijediti prolaznike ili im nanijeti kakvu štetu, a takvi se predmeti ne smiju ostavljati ni na javnim površinama.

**Članak 56.**

Radi građenja, rekonstrukcije i održavanja komunalne i druge infrastrukture te izvođenja istraživačkih i drugih građevinskih radova, može se vršiti prekop javne površine, privremeno zauzeti javna površina i privremeno ograničiti promet vozila i pješaka.

Pod radovima u smislu stavka 1. ovog članka, podrazumijevaju se gradnja, rekonstrukcija, sanacija, zamjena ili uklanjanje vodova komunalne i druge infrastrukture te postavljanje kabelskog i zračnog priključka na nisko naponsku i TK mrežu kao i priključaka na komunalnu infrastrukturu (vodovod, sustav odvodnje otpadnih voda, plinovod i dr.).

 Pod prekopom podrazumijevaju se radovi na iskopima kanala na javno prometnim površinama, neuređenom građevinskom zemljištu, zelenim površinama, uzdužno ili poprečno u odnosu na uzdužnu osovinu kolnika ili nogostupa te sanacija navedenih površina nakon završenih radova.

 Za izvođenje radova iz stavka 1. ovog članka potrebno je odobrenje Upravnog odjela Općine.

**Članak 57.**

Odobrenje za izvođenje radova navedenih u članku 56. ove Odluke izdaje se na zahtjev izvođača ili investitora radova.

Zahtjev za izdavanje odobrenja mora sadržavati lokaciju radova, opis radova, vrijeme potrebno za obavljanje radova i zauzimanje javne površine, tehničku dokumentaciju o radovima i dozvole izdane sukladno propisima o gradnji.

Odobrenjem iz stavka 1. ovog članka odrediti će se lokacija radova, uvjeti izvođenja radova, vrijeme trajanja radova i sanacije odnosno čišćenja javne ili druge površine u vlasništvu Općine, uvjete i obvezu sanacije prekopa te visinu poreza na korištenje javne ili druge površine u vlasništvu Općine, u skladu s posebnom odlukom.

**Javne zelene površine**

**Članak 58.**

Javne zelene površine mogu se koristiti samo sukladno njihovoj namjeni.

Pokošena trava, lišće, grane i slično s javne zelene površine moraju se ukloniti najkasnije u roku od 3 dana, dok se s javno prometne površine pokošena trava i odrezane grane moraju ukloniti odmah.

**Članak 59.**

Poslove održavanja javne zelene površine obavlja fizička ili pravna osoba kojoj je ta djelatnost povjerena sukladno Odluci o načinu obavljanja komunalnih djelatnosti na području Općine Vidovec.

Fizička ili pravna osoba koja upravlja ili gospodari javnim športskim, rekreacijskim i dr. sličnim objektima, spomen-područjima, grobljima i slično obvezna je redovno održavati javnu zelenu površinu unutar tih prostora te brinuti za njezinu zaštitu i obnovu.

**Članak 60.**

Uređenje i održavanje javnih zelenih površina obuhvaća:

- obradu i pripremu zemljišta te sadnju nasada i sijanje trave,

- njegu i obnavljanje ukrasnog drveća i grmlja, cvjetnih nasada, trave i drugog zelenila,

- održavanje stabala na javnim površinama,

- zalijevanje nasada vodom,

- košnju trave i uklanjanje korova,

- održavanje i obnavljanje pješačkih staza, ograda, klupa i drugih uređaja na zelenim površinama,

- skupljanje i odlaganje komunalnog otpada sa zelenih površina,

- skidanje snijega i leda sa stabala i ukrasnog grmlja,

- postava, sadnja i održavanje žardinjera i drugih ukrasnih posuda sa cvijećem,

- održavanje zelenila i opreme dječjih igrališta te

- druge potrebne radove radi uređenja javnih zelenih površina.

**Članak 61.**

Unutar javnih zelenih površina svi vodovi komunalne infrastrukture te drugi vodovi u pravilu se postavljaju podzemno. Nakon izvedenih radova zelena površina mora se dovesti u prijašnje stanje.

Stabla, grane, ukrasno grmlje i slično s javnih površina koje smetaju postavljanju ili korištenju zračnih ili podzemnih vodova, odnosno korištenju građevina, uklanja ovlaštena pravna ili fizička osoba kojoj je ta djelatnost povjerena sukladno Odluci o komunalnim djelatnostima.

**Članak 62.**

Bez odobrenja Jedinstvenog upravnog odjela Općine na javnoj zelenoj površini zabranjeno je:

1. rezati grane i vrhove, rušiti i uklanjati drveće te vaditi panjeve;

2. prekopavati javne zelene površine;

3. rekonstruirati postojeće i graditi nove javne zelene površine, ako posebnim propisom nije drugačije određeno;

4. postavljati bilo kakve objekte, uređaje, naprave, reklamne panoe i slično;

5. odlagati građevni materijal;

6. kampirati;

7. sakupljati plodove, grane i lišće;

8. uklanjati suha stabla;

9. skidati plodove s drveća i grmlja, kidati i brati cvijeće, vaditi cvjetne i travnate busenove, te kidati grane s grmlja i drveća.

**Članak 63.**

Radi zaštite javne zelene površine osobito se zabranjuje:

1. guliti koru sa stabala, rezati, zasijecati, zarezivati, savijati, kidati, zabadati noževe, zabijati čavle, stavljati plakate i slično, bušiti, gaziti te na drugi način oštećivati ili onečišćavati drveće, grmlje i živice;

2. brati nasade i plodove zakonom zaštićenog bilja;

3. uništavati travnjake, iskopavati i odnositi zemlju, humus i bilje;

4. bacati papir i otpatke, smeće, piljevinu, pepeo, odrezano šiblje, grane i paliti ih;

5. dovoditi i puštati životinje na dječjim igralištima i parkovima;

6. oštećivati i izvaljivati stabla i grmlje, oštećivati stabla raznim materijalom prigodom gradnje, iskrcaja i dopreme građevnog materijala, drva, ugljena i drugoga, zabijati oplate i upirati u deblo;

7. oštećivati opremu (ograde, klupe, ogradne stupiće i žicu, stolove, uređaje za rekreaciju, sprave za dječju igru, hranilišta, vodove, sanitarne uređaje, javnu rasvjetu, košare za otpad i fontane), prljati i zagađivati;

8. puštati otpadne vode, kiselinu, motorna ulja i gnojnice i svako zagađivanje;

9. voziti, zaustavljati i parkirati sva prijevozna sredstva, osim onih koji se koriste za održavanje javne zelene površine;

10. ložiti vatru i potpaljivati stabla;

11. iskrcavati, uskladištavati razni materijal (ogrjevno drvo, ugljen, otpadno drvo, željezo, lim i slično);

12. bacati otpad i druge predmete kod postavljenih spomenika i fontana;

13. oštećivanje ograde oko uređenih zelenih površina i dječjih igrališta;

14. obavljati druge radnje koje bi devastirale javne zelene površine.

**Članak 64.**

Za dijelove zelenila koji su proglašeni zaštićenim objektom prirode (pojedino drvo, grm, park-šume) vrijede propisi o zaštiti prirode.

**IV. SKUPLJANJE, ODVOZ I POSTUPANJE SA SKUPLJENIM KOMUNALNIM OTPADOM**

**Članak 65.**

Skupljanje, odvoz i postupanje s komunalnim otpadom na području Općine Vidovec, odnosno način pružanja javne usluge prikupljanja miješanog komunalnog otpada na području Općine Vidovec propisan je posebnom odlukom.

**V. UKLANJANJE SNIJEGA I LEDA**

**Članak 66.**

Komunalna djelatnost uklanjanja snijega i leda s javnih površina povjerava se pravnim ili fizičkim osobama sukladno Odluci načinu obavljanja komunalnih djelatnosti na području Općine Vidovec.

**Članak 67.**

Pravne ili fizičke osobe, vlasnici ili korisnici stambenih, poslovnih prostora ili objekata te građevinskog zemljišta uz javne prometne površine dužni su organizirati ili osobno obavljati uklanjanje snijega i leda s nogostupa razvrstanih i nerazvrstanih cesta u cijeloj dužini čestice zemljišta na kojoj se nalazi građevina koju koriste.

Snijeg se uklanja kad napada do visine 5 cm, a ako pada neprekidno mora se uklanjati više puta tako da se održi sigurna prohodnost i promet. Led se mora uklanjati ili posipavati čim nastane.

Nakon izvršenog uklanjanja snijega i leda nogostup je potrebno posipati solju, sipinom, piljevinom i slično.

Nije dozvoljeno čišćenje nogostupa tako da se snijeg i led odlažu na očišćeni kolnik i slivnike kanalizacije.

**Članak 68.**

Vlasnici ili korisnici stambenih ili poslovnih građevina koje se nalaze neposredno uz javnu prometnu površinu čija krovišta su kosinom postavljena prema toj javnoj prometnoj površini, dužni su osigurati uklanjanje snijega i leda s takvih krovova kad postoji opasnost odrona i ugrožavanja sigurnosti prolaza i prometa.

Osobe iz prethodnog stavka dužne su u slučaju takve opasnosti odmah na svakom kraju građevine postaviti prepreku, s vidljivim i čitkim znakom upozorenja “opasnost od odrona snijega i leda”.

Nije dozvoljeno uklanjanje takvih prepreka i upozorenja dok traje opasnost, njihovo oštećivanje i premještanje.

**VI. SANITARNO - KOMUNALNE ODREDBE**

**Čišćenje septičkih jama**

**Članak 69.**

Septičke jame na području Općine mogu se graditi i koristiti samo tamo gdje ne postoji mogućnost priključenja građevina na uređaje za odvodnju otpadnih voda.

Čišćenje septičkih jama obavlja ovlaštena fizička ili pravna osoba u skladu sa sanitarno tehničkim uvjetima, a na zahtjev vlasnika septičke jame.

**Članak 70.**

Vlasnicima odnosno korisnicima stambene ili poslovne zgrade odnosno objekta, zabranjuje se odvodnju otpadnih voda ispuštati u kanale oborinskih voda i cestovne jarke, na javne površine, poljoprivredno zemljište i slično na području Općine gdje je izgrađen sustav odvodnje otpadnih voda, kao i odvodnju krovnih i drugih oborinskih voda priključiti na javni sustav odvodnje otpadnih voda.

 Na području Općine gdje su izgrađeni objekti i uređaji komunalne infrastrukture za odvodnju otpadnih voda, obavezno je korištenje komunalne usluge odvodnje otpadnih voda.

 **Članak 71.**

Vlasnici septičkih jama dužni su redovno i na vrijeme zatražiti čišćenje jama kako ne bi došlo do prelijevanja, a time i onečišćavanja okoline.

Troškove čišćenja septičkih jama snosi vlasnik, odnosno korisnik septičke jame.

Sadržaj septičke jame ne smije se odlagati na javne površine, puteve, rijeke, potoke, odvode, kanale i slično.

**Dezinsekcija i deratizacija**

**Članak 72.**

Pod pojmom sistematske dezinsekcije podrazumijeva se prskanje odgovarajućim sredstvima u cilju uništavanja muha, komaraca i drugih insekata.

Pod pojmom sistematske deratizacije podrazumijeva se postavljanje odgovarajućih mamaca za uništavanje štakora i drugih glodavaca te prikupljanje i odstranjivanje uginulih životinja.

**Članak 73.**

Potrebu, opseg, vrijeme i ostali uvjeti obavljanja obvezne sistematske dezinsekcije i deratizacije utvrđuje veterinarsko-higijeničarska služba na zahtjev Jedinstvenog upravnog odjela Općine.

Pravne i fizičke osobe dužne su omogućiti provođenje poslova dezinsekcije i deratizacije.

**Držanje stoke i peradi**

**Članak 74.**

Organizirana proizvodnja, odnosno farme na području Općine, mogu biti locirane prema Prostornom planu uz nadzor sanitarne i veterinarske inspekcije.

**Članak 75.**

Prijevoz gnoja na polja i vrtove mora se vršiti na način da se ne onečišćuju javne površine, a isti se odmah po istovaru mora zaorati ili prekriti slojem zemlje.

**VII. UKLANJANJE PROTUPRAVNO POSTAVLJENIH PREDMETA**

**Članak 76.**

Predmeti i objekti postavljeni ili zatečeni na javnim površinama te na zemljištu i objekte uz javne površine suprotno odredbama ove Odluke moraju se ukloniti.

**Članak 77.**

Na javnim se površinama ne smiju ostavljati vozila koja se ne upotrebljavaju u prometu zbog dotrajalosti (oštećena u sudaru, bez registarskih oznaka, neregistrirana i slično).

Komunalni redar narediti će vlasniku vozila uklanjanje vozila iz stavka 1. ovoga članka.

Ako vlasnik u ostavljenom roku ne ukloni vozilo, ukloniti će se na trošak vlasnika.

Ako vlasnik vozila nije poznat, vozilo će se ukloniti na trošak Općine.

**VIII. MJERE ZA PROVEDBU KOMUNALNOG REDA**

**Članak 78.**

Nadzor nad provedbom ove Odluke provodi komunalni redar Općine.

Komunalni redar ima iskaznicu komunalnog redarstva Općine.

Pravilnikom načelnik Općine propisuje obrazac te način izdavanja i uporabe iskaznice komunalnog redarstva.

**Članak 79.**

Fizičke i pravne osobe dužne su komunalnom redaru omogućiti nesmetano obavljanje nadzora i pristup do prostorija, objekata, zemljišta, naprava i uređaja, dati osobne podatke predočenjem osobnih isprava radi utvrđivanja identiteta i dati obavijesti vezano za predmet uredovanja.

**Članak 80.**

Ako komunalni redar prilikom uredovanja naiđe na pružanje otpora ili ometanje provedbe komunalnog nadzora može zatražiti pomoć nadležne Policijske uprave.

**Članak 81.**

Komunalni redar dužan je provesti komunalni nadzor u slučaju da pravne ili fizičke osobe obavijeste Jedinstveni upravni odjel Općine o povredama komunalnog reda i potrebi provedbe istog nadzora na području Općine.

**Članak 82.**

Komunalni redar dužan je, obavljajući poslove komunalnog redarstva, surađivati sa nadležnim upravnim tijelima za provedbu inspekcijskog nadzora.

**Članak 83.**

**Ovlasti komunalnog redara**

U obavljanju komunalnog nadzora komunalni redar je ovlašten:

1. upozoravati i opominjati,

2. rješenjem narediti fizičkim i pravnim osobama poduzimanje radnji u svrhu održavanja komunalnog reda ili zabraniti daljnje postupanje protivno odredbama o komunalnom redu,

3. izdati obavezni prekršajni nalog i izreći novčanu kaznu,

4. naplatiti novčanu kaznu na mjestu počinjenog prekršaja,

5. pokretati prekršajni postupak,

6. rješenjem zabraniti obavljanje radova koji se izvode bez odobrenja nadležnog tijela ili suprotno tom odobrenju,

7. rješenjem narediti uklanjanje protupravno postavljenih predmeta i predmeta postavljenih ili ostavljenih na javnoj površini protivno namjeni javne površine, odnosno postavljenih bez odobrenja nadležnog tijela ili suprotno tom odobrenju te u slučajevima kada postoji neposredna opasnost za život i zdravlje ljudi,

8. poduzimati i druge radnje i mjere na koje je ovlašten ovom Odlukom.

**Članak 84.**

Protiv rješenja komunalnog redara može se izjaviti žalba upravnom tijelu Varaždinske županije nadležnom za poslove komunalnog gospodarstva Varaždinske županije u roku od 15 dana od dana primitka rješenja.

Izjavljena žalba protiv rješenja komunalnog redara ne odgađa izvršenje rješenja.

**Članak 85.**

U provođenju komunalnog reda propisanog odredbama ove Odluke komunalni redar može rješenjem odrediti slijedeće mjere:

1. narediti vlasniku ili korisniku stambenih, poslovnih ili drugih zgrada i objekata da poduzme radnje za održavanje vanjskih dijelova građevine te popravljanja oštećenja na istima; (članak 8. stavak 2. i 3.)

2. narediti vlasniku ili korisniku građevine da poduzme radnje radi otklanjanja štetnih utjecaja građevine na javnu površinu, odnosno utjecaja koji otežavaju ili onemogućavaju korištenje javne površine, komunalnih objekata i uređaja; (članak 8. stavak 5.)

3. narediti uklanjanje reklama; (članak 9. stavak 1.)

4. zabraniti radove na izgradnji ograde uz javnu površinu kada se isti obavljaju protivno odredbi ove Odluke te narediti uklanjanje bodljikave žice, šiljaka i sličnih dijelova ograde; (članak 10. stavak 1.)

5. narediti vlasniku ograde da poduzme radnje radi održavanja istih; (članak 10. stavak 2.)

6. narediti vlasniku ili korisniku dvorišta, vrtova, voćnjaka, vinograda, livade, neizgrađenog građevinskog zemljišta i sličnih površine da poduzme radnje radi održavanja i obrađivanja sukladno njihovoj namjeni; (članak 11. stavak 1.)

7. narediti vlasniku ili korisniku dvorišta, vrtova i voćnjaka da se uklone svi štetni utjecaji na javnu površinu, susjedne građevine, komunalne objekte i uređaje i druge površine; (članak 11. stavak 2.)

8. narediti vlasnicima, odnosno korisnicima zelenih površina uz poslovne i stambene objekte te uz poljoprivredno zemljište te vlasnicima ili korisnicima livada, neizgrađenog građevinskog zemljišta kao i drugih sličnih površina uz javne površine održavanje istih, košnju trave, rezanje živice, uklanjanje šikare, smeća, građevinskog otpada, rezanje suhih grana drveća te uklanjanje stabala i granja koja ugrožavaju sigurnost ljudi i imovine na javnim površinama te sprječavaju preglednost prometne signalizacije i javne rasvjete; (članak 11. stavak 3.)

9. narediti uklanjanje komunalnih objekata i uređaja ako su postavljeni suprotno odredbama ove Odluke; (članak 13.)

10. narediti uklanjanje oglasa, obavijesti, reklama i slično sa rasvjetnih stupova postavljenih bez odobrenja, odnosno suprotno odobrenju; (članak 14. stavak 5.)

11. narediti uklanjanje zastavica i drugih predmeta postavljenih na rasvjetne stupove bez odobrenja, odnosno suprotno odobrenju; (članak 14. stavak 7.)

12. narediti održavanje telefonskih govornica i poštanskih sandučića urednima i ispravnima te pravovremeno uklanjanje kvarova; (članak 16. stavak 2.)

13. narediti poduzimanje radnji radi održavanja i uređenja stajališta autobusnog prometa; (članak 19.)

14. narediti poduzimanje radnji radi održavanja i uređenja javnih parkirališta; (članak 20.)

15. narediti vlasniku ili korisniku uklanjanje izloga, izložbenih ormarića i drugih sličnih objekata kada onemogućavaju ili otežavaju korištenje javne površine, kao i poduzmanje radnji na uređenju i održavanju istih; (članak 22. i 23.)

16. narediti uklanjanje reklama i sličnih predmeta iz članka 24. stavka 1. postavljenih suprotno članku 24.;

17. narediti uklanjanje reklama i sličnih predmeta postavljenih bez odobrenja; (članak 26. stavak 1.)

18. narediti uklanjanje plakata, oglasa i sličnih objava postavljenih suprotno odredbama ove Odluke ili nakon proteka roka ili svrhe postavljanja; (članak 27. i 28.)

19. narediti uklanjanje spomenika postavljenih bez odobrenja; (članak 31.)

20. narediti vlasniku ili korisniku pokretne naprave da poduzme radnje na uređenju ili održavanju istih; (članak 36. stavak 4.)

21. narediti uklanjanje kioska, pokretnih i sličnih naprava postavljenih bez odobrenja ili suprotno odobrenju ili nakon proteka vremena postavljanja; (članak 37.)

22. narediti uklanjanje košara za otpad postavljenih suprotno članku 42.;

23.narediti vozaču, odnosno vlasniku vozila poduzimanje radnji radi uklanjanja onečišćenja; (članak 45. stavak 4.)

24. narediti uklanjanje građevnog materijala, skele i slično kada su postavljeni bez odobrenja ili suprotno odobrenju iz članka 47.

25. narediti investitoru ili izvođaču radova poduzimanje radnji prema odredbama ove Odluke; (članak 50., 51. i 52.)

26. narediti uklanjanje ogrjeva; (članak 53. stavak 4.)

27. narediti uklanjanje ostavljenih ambalaža, uređaja i sličnih predmeta ostavljenih na javnoj površini, ispred zgrade i ograde te na zgradi i ogradi koji mogu ozlijediti ili nanijeti štetu prolaznicima; (članak 55.)

28. narediti uklanjanje pokošene trave, lišća, grana i slično s javne zelene površine; (članak 58. stavak 2.)

29. narediti poduzimanje radnji uklanjanja snijega i leda i postavljanja prepreka i upozorenja prema odredbama ove Odluke; (članak 67. i 68.)

30. zabraniti ispuštanje otpadnih voda; (članak 70. stavak 1.)

31. narediti vlasniku priključak građevine na uređaje za odvodnju otpadnih voda; (članak 70. stavak 2.)

32. narediti uklanjanje protupravno postavljenih predmeta i objekata; ( članak 76.)

33. narediti uklanjanje vozila koja se ne upotrebljavaju u prometu; (članak 77. stavak 2.)

Ukoliko je pravna ili fizička osoba postupila po usmenom upozorenju komunalnog redara, a nije nastala nikakva šteta niti troškovi, neće se određivati mjera niti mandatno kažnjavanje odnosno pokretati prekršajni postupak protiv te pravne ili fizičke osobe.

Pravna ili fizička osoba kojoj je rješenjem određena mjera iz ovog članka dužna je odmah ili u roku određenim rješenjem postupiti prema izrečenoj mjeri.

Ukoliko je zbog nepridržavanja ove Odluke za Općinu nastala bilo kakva stvarna šteta, a postoji mogućnost da počinitelj svojim radnjama istu u cijelosti ukloni, rješenjem će mu se odrediti mjera koja sadrži obvezu i način uklanjanja štete.

**Članak 86.**

Ukoliko pravna ili fizička osoba kojoj je rješenjem određena mjera da poduzme radnje iz članka 85. ove Odluke, a ista ne postupi u roku određenim tim rješenjem, izvršenje tog rješenja, odnosno izvršenje određenih radnji izvršit će Jedinstveni upravni odjel Općine putem treće osoba o trošku te pravne ili fizičke osobe.

U slučaju izvršavanja radnji iz prethodnog stavka Općina namiruje troškove izvršenja trećoj osobi. Jedinstveni upravni odjel Općine dužan je sukladno zakonu poduzeti radnje za naplatu tih troškova.

**Obavezni prekršajni nalog**

**Članak 87**.

U slučaju kada se utvrdi da je počinjen prekršaj propisan ovom Odlukom komunalni redar izdaje obavezni prekršajni nalog u skladu sa Zakonom o prekršaju.

U obaveznom prekršajnom nalogu uz novčanu kaznu počinitelju prekršaja izreći će se i naknada štete ukoliko je ista nastala, a u skladu s člankom 85. ove Odluke.

Troškovi utvrđivanja prekršaja te izdavanje obaveznog prekršajnog naloga iznose 100,00 kuna.

**IX. KAZNENE ODREDBE**

**Članak 88.**

Novčanom kaznom u iznosu od **5.000,00 kuna** kazniti će se za prekršaj **pravna osoba** ako:

1. uništava pročelja građevina ili po njima ispisuje razne vrste poruka i obavijesti, crta, šara i na drugi ih način prlja ili nagrđuje ; (članak 8. stavak 4.)

2. spaljuje otpad na dvorištima i vrtovima; (članak 11. stavak 6.)

3. ne održava vodoskoke, fontane i druge slične ukrasne objekte urednima i ispravnima; (članak 13. stavak 4.)

4. ne održava javnu rasvjetu u stanju funkcionalne sposobnosti; (članak 14. stavak 2.)

5. oštećuje ili uništava rasvjetne stupove, rasvjetna tijela i vanjske ormariće javne rasvjete; (članak 14. stavak 4.)

6. postavlja oglase, obavijesti, reklame i slično na rasvjetne stupove; (članak 14. stavak 5.)

7. uništava, šara, crta ili na drugi način prlja i nagrđuje komunalne uređaje i komunalne objekte te ih koristi suprotno njihovoj namjeni; (članak 17.)

8. ako oštećuje i uništava te neovlašteno skida i mijenja ploče iz članka 18. stavka 3. Odluke (članak 18. stavak 7.)

9. javna parkirališta ne održava čistim i urednim ili ih koristi protivno odredbi ove Odluke; (članak 20.)

10. oštećuje oglasne stupove, ploče, oglasne ormariće, postavljene plakate, oglase i slične objave; (članak 27. stavak 5.)

11. prlja, oštećuje ili uništava spomenike, piše ili crta po njima ili ih na drugi način nagrđuje; (članak 32. stavak 2.)

12. postavlja pokretne naprave, kioske, montažne objekte i slične naprave bez odobrenja; (članak 37. stavak 1.)

13. uništava, oštećuje ili onečišćuje javne površine ili objekte i uređaje koji su na njima ili su njihov sastavni dio (članak 38. stavak 3.)

Novčanom kaznom u iznosu od **2.500,00 kuna** kazniti će se za prekršaj **fizička osoba obrtnik i osoba koja obavlja drugu samostalnu djelatnost**, koja učini prekršaje iz točaka 1.-13. ovog članka.

Novčanom kaznom u iznosu od **1.000,00 kuna** kazniti će se **fizička osoba** koja učini prekršaje iz točaka 1.-13. ovog članka.

**Članak 89.**

Novčanom kaznom u iznosu od **3.750,00 kuna** kazniti će se za prekršaj **pravna osoba** ako:

1. ne održava javne zahode urednima i ispravnima; (članak 13. stavak 3.)

2. postavlja predmete iz članka 30. ove Odluke bez ishođenog rješenja;

3. pokretne naprave i njihov okoliš ne drži urednima i ispravnima; (članak 36. stavak 4.)

4. postupa protivno bilo kojoj zabrani iz članka 43. ove Odluke;

5. vozilom onečišćuje javnu površinu; (članak 45. stavak 1.)

6. postupa protivno članku 49. ove Odluke;

7. postupa protivno članku 50. ove Odluke;

8. ne ostavi zauzetu površinu, nakon završetka radova u stanju kakvom je bila prije izvođenja radova; (članak 51. stavak 2.)

9. postupa protivno članku 52. ove Odluke;

10. postupa protivno članku 69. ove Odluke;

11. postupa protivno članku 71. stavak 3. ove Odluke.

Novčanom kaznom u iznosu od **1.875,00 kuna** kazniti će se za prekršaj **fizička osoba obrtnik i osoba koja obavlja drugu samostalnu djelatnost** koja učini prekršaje iz točaka 1.-11. ovog članka.

Novčanom kaznom u iznosu od **750,00 kuna** kazniti će se **fizička osoba** koja učini prekršaje iz točaka 1.-11. ovog članka.

**Članak 90.**

Novčanom kaznom u iznosu od **2.500,00 kuna** kaznit će se za prekršaj **pravna osoba** ako:

1. vanjske dijelove građevina ne održava urednim i čistim ili ne popravlja oštećenja; (članak 8. stavak 2.)

2. ne ukloni bodljikavu žicu, šiljke i slično dijelove ograde ili ogradu uz javnu površinu ne održava u skladu s člankom 10.;

3. vrtove, voćnjake, vinograde i slične površine ne održava urednima; (članak 11. stavak 2.)

4. ne održava javne telefonske govornice i poštanske sandučiće urednima i ispravnima; (članak 16. stavak 2.)

5. ne održava objekte i predmete iz članka 19. ove Odluke u urednom i ispravnom stanju;

6. ističe plakate, oglase i slične objave na mjestima koja nisu za to predviđena; (članak 27. stavak 4.)

Novčanom kaznom u iznosu od **1.250,00 kuna** kazniti će se za prekršaj **fizička osoba obrtnik i osoba koja obavlja drugu samostalnu djelatnost**, a koja učini prekršaj iz točaka 1.-6. ovoga članka.

Novčanom kaznom u iznosu od **500,00 kuna** kaznit će se **fizička osoba** koja učini prekršaj iz točaka 1.-6. ovoga članka.

**Članak 91.**

Novčanom kaznom u iznosu od **1.250,00 kuna** kazniti će se za prekršaj **pravna osoba** ako:

1. lijepi i postavlja reklame i slične predmete na prozorima, balkonima, ogradama i drugim dijelovima zgrade; (članak 9. stavak 1.)

2. ne postavi na zgradu broj zgrade najkasnije do početka korištenja zgrade (članak 18. stavak 4.)

3. ne uređuje, čisti i pere izloge i izložbene ormariće; (članak 22. stavak 2.)

4. postavlja košare za otpad na mjesta iz članka 42. stavka 3. ove Odluke;

5. obavlja radove, crta ili piše po javnoprometnim površinama bez odobrenja; (članak 44.)

6. postupa protivno članku 53. stavku 4. ove Odluke;

7. postupa protivno članku 54. ove Odluke;

8. postupa protivno članku 55. ove Odluke;

9. postupa protivno članku 58. ove Odluke;

10. postupa protivno bilo kojoj zabrani iz članka 62. ove Odluke;

11. postupa protivno bilo kojoj zabrani iz članka 63. ove Odluke;

12. ne uklanja snijeg i led s nogostupa razvrstanih i nerazvrstanih cesta; (članak 67. )

13. postupa protivno članaku 68. ove Odluke;

14. postupa protivno članku 73. stavak 2. ove Odluke;

15. postupa protivno članku 76. ove Odluke;

16. ostavi vozilo na javnoj površini u nevoznom stanju (oštećeno u sudaru, bez registarskih oznaka, neregistrirano i slično) (članak 77. stavak 1.).

Novčanom kaznom u iznosu od **625,00 kuna** kazniti će se za prekršaj **fizička osoba obrtnik i osoba koja obavlja drugu samostalnu djelatnost**, a koja učini prekršaj iz točaka 1.-16. ovog članka.

Novčanom kaznom u iznosu od **250,00 kuna** kazniti će se **fizička osoba** koja učini prekršaj iz točaka 1.-16. ovog članka.

**Članak 92.**

Komunalni redar može naplatiti novčanu kaznu iz članaka 88. do 91. ove Odluke na mjestu počinjenog prekršaja od osobe koju zatekne u počinjenju prekršaja.

Počinitelju prekršaja izdaje potvrdu o naplaćenoj novčanoj kazni.

Protiv fizičke ili pravne osobe koja je platila novčanu kaznu na mjestu počinjenja neće se pokretati prekršajni postupak.

**Članak 93.**

Za počinjenje prekršaja iz odredaba ove Odluke, a koje je počinilo maloljetno dijete kazniti će se novčanom kaznom predviđenom u navedenom članku roditelj ili druga osoba kojoj je povjeren nadzor nad djetetom ako je taj prekršaj u izravnoj vezi s prepuštenim nadzorom roditelja ili osobe koja ima dužnost staranja o maloljetnom djetetu.

**X. ZAVRŠNE ODREDBE**

**Članak 94.**

Danom stupanja na snagu ove Odluke prestaje važiti Odluka o komunalnom redu na području Općine Vidovec (“Službeni vjesnik Varaždinske županije”, broj 09/11).

**Članak 95.**

Ova Odluka stupa na snagu osmog dana od dana objave u “Službenom vjesniku Varaždinske županije”.

KLASA : 363-01/18-01/07 OPĆINSKO VIJEĆE OPĆINE VIDOVEC

URBROJ : 2186/10-01/1-18-01 PREDSJEDNIK

Vidovec, 18. lipnja 2018. Zdravko Pizek